**മാറ്റം: ശുഭകരമായ വിദ്യാലയജീവിതാരംഭം**

കുടുംബാംഗങ്ങൾക്ക്‌ *Transition Learning and Development Statement* പൂർത്തിയാക്കാൻ സഹായിക്കുന്നതിനുള്ള മാർഗ്ഗനിർദ്ദേശങ്ങൾ

**വിദ്യാലയജീവിതാരംഭം ശുഭകരമായിരിക്കേണ്ടതിന്റെ പ്രാധാന്യമെന്താണ്?**

വിദ്യാലയ ജീവിതത്തിന്‌ ഒരു ശുഭകരമായ തുടക്കം ലഭിക്കുന്നത്‌ വിദ്യാലയപ്രവേശനഘട്ടത്തിലും അതിനുശേഷവും നന്നായി പഠിക്കാനും സന്തോഷത്തോടെയിരിക്കാനും നിങ്ങളുടെ കുട്ടിയെ സഹായിക്കുന്നു. വിദ്യാലയജീവിതത്തിലേക്കുള്ള മാറ്റം ഫലപ്രദവും ശുഭകരവുമായ രീതിയിലാണെന്ന്‌ ഉറപ്പുവരുത്തുന്നത്‌ നിങ്ങളുടെ കുട്ടിയുടെ പഠനത്തിന്റെയും വികാസത്തിന്റെയും തുടർച്ചയ്‌ക്ക്‌ സഹായകരമാവും. പഠനത്തിന്റെ തുടർച്ചയ്ക്ക് ഊന്നൽ നൽകുമ്പോൾ, നിങ്ങളുടെ കുട്ടിയ്ക്ക് മുമ്പുണ്ടായിട്ടുള്ളതും ഇപ്പോഴുള്ളതുമായ അനുഭവങ്ങളെ വികസ്വരമാക്കുന്നത്‌ അവർക്ക് സുരക്ഷിതബോധവും ആത്മവിശ്വാസവും നൽകുകയും ആളുകൾ, സ്ഥലങ്ങൾ, സംഭവങ്ങൾ, ദിനചര്യകൾ, മനസ്സിലാക്കുന്ന കാര്യങ്ങൾ എന്നിവയുമായി നിരന്തര സമ്പർക്കത്തിലാണെന്ന തോന്നൽ‌ അവരിലുണ്ടാക്കുകയും ചെയ്യുന്നു. കുട്ടികൾക്ക് വിദ്യാലയജീവിതത്തിന് ശുഭകരമായ തുടക്കം ലഭിക്കുന്നത് അവർ യൗവ്വനത്തിൽ സ്ഥിരോത്സാഹമുള്ളവരായി തീരുന്നതിൽ പങ്കുവഹിക്കുന്നു.

**THE TRANSITION LEARNING AND DEVELOPMENT STATEMENT എന്നാൽ എന്താണ്‌?**

ശിശുക്ഷേമ സേവനങ്ങൾ, വിദ്യാലയങ്ങൾ, വിദ്യാലയ സമയം കഴിഞ്ഞുള്ള പരിചരണ സേവനങ്ങൾ (OSHC), കുടുംബങ്ങൾ എന്നിവയെല്ലാം കുട്ടികളുടെ പഠനവും ക്ഷേമവും വികസിപ്പിക്കുന്നതിൽ പങ്കുവഹിക്കുന്നു. സേവനങ്ങൾ, വിദ്യാലയങ്ങൾ, കുടുംബങ്ങൾ എന്നിവയ്ക്കിടയിൽ വിവരങ്ങൾ പങ്കിടുന്നത്‌ എളുപ്പമാക്കുക എന്ന ഉദ്ദേശ്യത്തോടെ, ഓരോ കുട്ടിയും വിദ്യാലയത്തിലേക്ക്‌ പ്രവേശിക്കുമ്പോഴേക്കും, ശിശുക്ഷേമ സേവനം ഒരു വ്യക്തിഗത Transition Learning and Development Statement (വളർച്ചാ സ്‌റ്റേറ്റ്‌മെന്റ്‌) എഴുതി തയ്യാറാക്കും.

വളർച്ചാ സ്റ്റേറ്റ്മെന്റ് നിങ്ങളുടെ കുട്ടിയുടെ പഠനം, വികാസം, ക്ഷേമം എന്നിവയെ കുറിച്ചുള്ള വിവരങ്ങൾ ശിശുക്ഷേമ സേവനങ്ങളും വിദ്യാലയങ്ങളുമായി പങ്കിടുന്നു. നിങ്ങളുടെ കുട്ടിയുടെ താൽപ്പര്യങ്ങളും വൈദഗ്ദ്ധ്യങ്ങളും കഴിവുകളും സംഗ്രഹിതമായി ഉൾപ്പെടുത്തുന്നതിനൊപ്പം കുട്ടിയുടെ പഠനയാത്രയിൽ അവർക്ക്‌ കൈത്താങ്ങായി മാറുന്നതിനുള്ള വ്യക്തിഗതമായ സമീപനങ്ങളും അദ്ധ്യാപന ശൈലികളും തിരിച്ചറിഞ്ഞ് രേഖപ്പെടുത്തുകയും ചെയ്യുന്നു.

വിദ്യാലയജീവിതത്തിലേക്ക് പ്രവേശിക്കുമ്പോൾ കുട്ടിയുടെ പഠനത്തെ കുറിച്ച് മനസ്സിലാക്കുന്നതിനും, പിന്തുണ നൽകുന്നതിനും, ആശയവിനിമയം നടത്തുന്നതിനും, അതിനുവേണ്ടി നിലകൊള്ളുന്നതിനും വളർച്ചാ സ്റ്റേറ്റ്മെന്റ് നിങ്ങളെ സഹായിക്കുന്നു. വളർച്ചാ സ്റ്റേറ്റ്മെന്റിലെ വിവരങ്ങൾ കുട്ടിയെ നന്നായി മനസ്സിലാക്കി ഉചിതമായ പാഠ്യ, അദ്ധ്യാപന പരിപാടികൾ ആവിഷ്കരിക്കുന്നതിന് കുട്ടിയുടെ പ്രിപ്പറേറ്ററി അദ്ധ്യാപകരെ സഹായിക്കുന്നു. നിങ്ങൾ കുട്ടിയെ വിദ്യാലയ സമയം കഴിഞ്ഞുള്ള പരിചരണ സേവനത്തിൽ ചേർക്കാൻ ആലോചിക്കുന്നുണ്ടെങ്കിൽ, അത്തരം സേവനങ്ങളിലെ പ്രബോധകർക്ക് വിദ്യാലയ സമയം കഴിഞ്ഞുള്ള പരിചരണ സേവനവുമായി കുട്ടി നടത്തുന്ന ഇടപഴകലുകൾ ആസൂത്രണം ചെയ്യാനും ക്രമീകരണങ്ങളിൽ തുടർച്ച നിലനിർത്താൻ സഹായിക്കാനും കഴിയും.

കുട്ടിയുടെ പേര്, ജന്മദിനവും ഫോട്ടോയും, നിങ്ങളുടെ പേരും ബന്ധപ്പെടേണ്ട വിവരങ്ങളും എന്നിവ ഉൾപ്പെടെയുള്ള വ്യക്തിപരമായ ചില വിവരങ്ങൾ കുട്ടിയുടെ വളർച്ചാ സ്റ്റേറ്റ്മെന്റിൽ അടങ്ങിയിരിക്കും. നിങ്ങളുടെ കുട്ടിയെ പിന്തുണയ്ക്കുന്ന മറ്റ് ശിശുക്ഷേമ വിദഗ്ദ്ധരുടെയും പേരും ബന്ധപ്പെടേണ്ട വിവരങ്ങളും ചില സന്ദർഭങ്ങളിൽ ഇതിൽ ഉൾപ്പെടുത്തിയേക്കാം.

നിങ്ങളുടെ കുട്ടിയുടെ വളർച്ചാ സ്റ്റേറ്റ്മെന്റിലേക്ക് വിവരങ്ങൾ ചേർക്കുന്നത് വിദ്യാലയാരംഭത്തിനു മുമ്പും അദ്ധ്യയന വർഷത്തിലുടനീളവും നിങ്ങൾക്കും കുട്ടിയ്‌‌ക്കും പങ്കെടുക്കാവുന്ന പ്രവേശനസംബന്ധിയായ പരിപാടികളിൽ ഒന്നാണ്.

**വളർച്ചാ സ്‌റ്റേറ്റ്‌മെന്റിന്റെ ഏത്‌ ഭാഗമാണ്‌ ഞാൻ പൂരിപ്പിക്കേണ്ടത്‌?**

*ഭാഗം 1, 1.1* എന്നിവ നിങ്ങളുടെ കുട്ടിയുടെ ശിശുക്ഷേമ പ്രബോധകന് പൂരിപ്പിക്കാനുള്ളതാണ്.

നിങ്ങളുടെ കുട്ടിയ്ക്ക് ശാരീരികവൈകല്യമോ വളർച്ചാമാന്ദ്യമോ ഉണ്ടെങ്കിൽ *ഭാഗം 1.2* നിങ്ങളുടെ കുട്ടിയുടെ ശിശുക്ഷേമ പ്രബോധകന് പൂരിപ്പിക്കാവുന്നതാണ്. നിങ്ങളുടെ കുട്ടിയെ പിന്തുണയ്ക്കുന്ന മറ്റ് ശിശുക്ഷേമ വിദഗ്ദ്ധർക്കും ഈ ഭാഗം പൂരിപ്പിക്കാവുന്നതാണ്.

*ഭാഗം 2: കുട്ടി* എന്ന ഭാഗം നിങ്ങളുടെ കുട്ടിയ്‌ക്ക്, അവർക്ക് അറിയാവുന്നതും അനായാസം ഇടപഴകാവുന്നതുമായ ഒരു മുതിർന്ന ആളുടെ സഹായത്തോടെ പൂരിപ്പിക്കാനുള്ളതാണ്. ഇത് നിങ്ങൾ തന്നെയോ നിങ്ങളുടെ കുട്ടിയുടെ ശിശുക്ഷേമ പ്രബോധകനോ ആവാം.

## *ഭാഗം 3: കുടുംബം* എന്ന ഭാഗം നിങ്ങൾ തന്നെ പൂരിപ്പിക്കേണ്ടതാണ്. കുട്ടിയുടെ വളർച്ചാ സ്റ്റേറ്റ്മെന്റിൽ നിങ്ങളുടെ കാഴ്ചപ്പാടുകൾ പങ്കിടേണ്ടത് പ്രധാനമാണ്. ഇതിന് നിങ്ങളെ സഹായിക്കാൻ ഒരു കൂട്ടം ചോദ്യങ്ങൾ നൽകിയിരിക്കുന്നു. ഈ ചോദ്യങ്ങളിൽ ചിലതിനോ അല്ലെങ്കിൽ മുഴുവൻ ചോദ്യങ്ങൾക്കുമോ ഉള്ള ഉത്തരം നൽകുന്നത് നിങ്ങളുടെ കുട്ടിയുടെ അദ്ധ്യാപകനോ വിദ്യാലയ സമയം കഴിഞ്ഞുള്ള പരിചരണ സേവനത്തിലെ പ്രബോധകനോ (ബാധകമെങ്കിൽ) നിങ്ങളുടെ കുട്ടിയുമായും കുടുംബാംഗങ്ങളുമായും ഉചിതമായ രീതിയിൽ പ്രതികരിക്കുന്നതിനും നിങ്ങളുടെ കുട്ടിയുടെ പഠനത്തെയും വികാസത്തെയും പിന്തുണയ്ക്കുന്നതിനും സഹായകരമാവും.

**വളർച്ചാ സ്റ്റേറ്റ്മെന്റിൽ എന്റെ ഭാഗം പൂരിപ്പിച്ചുകഴിഞ്ഞാൽ അടുത്ത ഘട്ടം എന്താണ്?**

*ഭാഗം 3: കുടുംബം* എന്ന ഭാഗം നിങ്ങൾ പൂരിപ്പിച്ചുകഴിഞ്ഞ ശേഷം അത് കുട്ടിയുടെ ശിശുക്ഷേമ പ്രബോധകന് നൽകുന്നു. *ഭാഗം 2: കുട്ടി* എന്ന ഭാഗം പൂരിപ്പിക്കാൻ നിങ്ങളുടെ കുട്ടിയെ സഹായിച്ചുകഴിഞ്ഞാൽ, അത് ഭാഗം 3 എന്നതിനോടൊപ്പം നൽകുക.

ശിശുക്ഷേമ പ്രബോധകൻ വളർച്ചാ സ്‌റ്റേറ്റ്‌മെന്റിന്റെ എല്ലാ ഭാഗങ്ങളും കൂട്ടിച്ചേർത്ത്‌ നിങ്ങൾക്ക്‌ പൂർത്തിയായ സ്‌റ്റേറ്റ്‌മെന്റിന്റെ പകർപ്പ്‌ നൽകും.

പൂർത്തിയായ സ്റ്റേറ്റ്മെന്റിന്റെ പകർപ്പ് ശിശുക്ഷേമ പ്രബോധകൻ നിങ്ങളുടെ കുട്ടിയുടെ വിദ്യാലയവുമായും വിദ്യാലയ സമയം കഴിഞ്ഞുള്ള പരിചരണ സേവനവുമായും പങ്കിടും (ബാധകമെങ്കിൽ).

നിങ്ങളുടെ കുട്ടി ഏത് വിദ്യാലയത്തിലാണ് പഠിക്കാൻ പോകുന്നതെന്ന കാര്യത്തിൽ നിങ്ങൾക്ക് ഉറപ്പില്ലെങ്കിൽ, കുട്ടിയുടെ ശിശുക്ഷേമ പ്രബോധകൻ വളർച്ചാ സ്റ്റേറ്റ്മെന്റിന്റെ രണ്ടാമതൊരു പകർപ്പ് നൽകും, കുട്ടിയെ ചേർക്കുന്ന സമയത്ത് ആ വിദ്യാലയത്തിന് സ്റ്റേറ്റ്മെന്റിന്റെ ഒരു പകർപ്പ് നൽകാവുന്നതാണ്.

*ഭാഗം 3: കുടുംബം* എന്നത് സേവനത്തിന് തിരികെ നൽകിയിട്ടില്ലെങ്കിൽ, നിങ്ങളുടെ കുട്ടിയുടെ ശിശുക്ഷേമ പ്രബോധകൻ കുട്ടിയുടെ വിദ്യാലയത്തിനും വിദ്യാലയ സമയം കഴിഞ്ഞുള്ള പരിചരണ സേവനത്തിനും (ബാധകമെങ്കിൽ) പൂർത്തിയായ സ്റ്റേറ്റ്മെന്റ് നൽകുകയും അതിന്റെ ഒരു പകർപ്പ് നിങ്ങൾക്ക് സൂക്ഷിക്കാൻ നൽകുകയും ചെയ്യും.

# ഈ വിവരം പങ്കിടുന്നത് വിദ്യാലയ ജീവിതാരംഭത്തിലേക്കുള്ള മാറ്റത്തെ സുഗമമാക്കുന്നുവെന്നാണ് വിദ്യാലയങ്ങളിൽ നിന്നുള്ള ഗവേഷണവും പ്രതികരണവും സൂചിപ്പിക്കുന്നത്. എന്നിരുന്നാലും, നിങ്ങളുടെ കുട്ടിയെ സംബന്ധിക്കുന്ന പ്രസക്തമായ വിവരങ്ങളൊന്നും തന്നെ കുട്ടിയുടെ വിദ്യാലയവുമായി പങ്കിടാൻ നിങ്ങൾ താൽപ്പര്യപ്പെടുന്നില്ലെങ്കിൽ, അത് ശിശുക്ഷേമ പ്രബോധകനുമായി ചർച്ചചെയ്യുക.

**കൂടുതൽ വിവരങ്ങൾക്ക്‌**

[www.education.vic.gov.au/transitiontoschool](http://www.education.vic.gov.au/transitiontoschool) സന്ദർശിക്കുക

ഈ രേഖ അനേകം ഭാഷകളിലേക്ക്‌ വിവർത്തനം ചെയ്‌തിട്ടുണ്ട്‌. അവ, [www.education.vic.gov.au/transitiontoschool](http://www.education.vic.gov.au/transitiontoschool) എന്നതിൽ ലഭ്യമാണ്‌.